Θανάσης Τσούρας

Ο Θανάσης Τσούρας (Αθήνα, 6 Ιουνίου 1946 - 13 Μαΐου 2023) ήταν Έλληνας ιατρός και πολιτικός, ιδρυτικό στέλεχος του ΠΑΚ και αργότερα του ΠΑΣΟΚ. Είχε διατελέσει βουλευτής Α΄ Αθηνών και χρημάτισε υφυπουργός, αναπληρωτής υπουργός και υπουργός σε κυβερνήσεις του ΠΑΣΟΚ.

Βιογραφικό
Ο πατέρας του καταγόταν από τη Βοιωτία και η μητέρα του από την Αρκαδία. Και οι δύο γονείς του υπήρξαν αγωνιστές της Εθνικής Αντίστασης. Ο πατέρας του, ιατρός Άγγελος Τσούρας εξορίστηκε για τα δημοκρατικά του φρονήματα στη Μακρόνησο. Ο Θανάσης Τσούρας γεννήθηκε και έζησε στην Αθήνα. Τελείωσε το Δημοτικό σχολείο Γκύζη, το Γυμνάσιο στη Βαρβάκειο Σχολή και αποφοίτησε από την Ιατρική Σχολή του Πανεπιστημίου Αθηνών. Από τα μαθητικά του χρόνια αναπτύσσει πολιτική δράση. Μαθητής γίνεται μέλος την Ο.Ν.Ε.Κ και αργότερα στέλεχος της ΕΔΗΝ. Κατά τη διάρκεια των σπουδών του ήταν μέλος του διοικητικού συμβουλίου του Συλλόγου Φοιτητών Ιατρικής.

Την περίοδο της δικτατορίας υπήρξε γραμματέας της νεολαίας του ΠΑΚ Εσωτερικού και μέλος των Δημοκρατικών Επιτροπών Αντίστασης. Ήταν επίσης Πρόεδρος της Αντιδικτατορικής Οργάνωσης "Παναρμόνια" Για μεγάλο διάστημα δρούσε στην παρανομία και είχε πλούσια αντιστασιακή δράση, σε συνεργασία με την ομάδα του Σήφη Βαλυράκη. Είχε πρωταγωνιστικό ρόλο στην εξέγερση του Πολυτεχνείου, μετά την καταστολή της οποίας συνελήφθη και βασανίστηκε στο ΕΑΤ-ΕΣΑ και στην Ασφάλεια.

Μεταπολιτευτικά, υπήρξε ιδρυτικό μέλος του ΠΑ.ΣΟ.Κ. και μέλος όλων των Κεντρικών Επιτροπών. Ήταν ο πρώτος υπεύθυνος για τη νεολαία του Κινήματος (1974-75) ενώ από τον Ιανουάριο του 1979 μέχρι τον Οκτώβριο του 1981 διετέλεσε διευθυντής του Γραφείου του δημάρχου Αθηναίων Δημήτρη Μπέη. 

Τον Οκτώβριο του 1981 με την ανάληψη της πρωθυπουργίας από τον Ανδρέα Παπανδρέου, διορίστηκε γενικός γραμματέας του υπουργείου Εσωτερικών, ο νεότερος στην ιστορία του υπουργείου. Σε συνεργασία με τον υπουργό Εσωτερικών Γιώργο Γεννηματά, προώθησε νόμους που επέτρεψαν την επιστροφή των πολιτικών προσφύγων του εμφυλίου πολέμου στην Ελλάδα. Παρέμεινε σε αυτή τη θέση μέχρι τον Ιούνιο του 1985.

Στη δεύτερη κυβέρνηση του Ανδρέα Παπανδρέου διετέλεσε αναπληρωτής υπουργός Εσωτερικών με αρμοδιότητα τη Δημόσια Τάξη και τα Σώματα Ασφαλείας από τον Ιούνιο του 1985 μέχρι τον Απρίλιο του 1986, μετά τη συγχώνευση των υπουργείων Εσωτερικών και Δημόσιας Τάξης υπό τον Μένιο Κουτσόγιωργα.http://www.ggk.gov.gr/?p=1291 Από τον Απρίλιο του 1986 έως τον Φεβρουάριο του 1987 ήταν υφυπουργός Εσωτερικών, ενώ από τον Φεβρουάριο του 1987 έως τον Μάιο του 1989 ήταν ειδικός σύμβουλος στο Πολιτικό Γραφείο του πρωθυπουργού (για θέματα Αυτοδιοίκησης- Αποκέντρωσης- Περιφερειακής Ανάπτυξης)

Τον Ιούνιο του 1989 έθεσε για πρώτη φορά υποψηφιότητα και εκλέχθηκε βουλευτής του ΠΑΣΟΚ στην Α΄ Αθηνών, ενώ εκλεγόταν συνεχώς μέχρι και το 2012. Τα τελευταία χρόνια της κοινοβουλευτικής του θητείας (2010 - 2012) διετέλεσε Πρόεδρος της Ειδικής Μόνιμης Επιτροπής Θεσμών και Διαφάνειας της Βουλής των Ελλήνων.

Με την επιστροφή του ΠΑΣΟΚ στην εξουσία το 1993, χρημάτισε υφυπουργός Μεταφορών και Επικοινωνιών (Οκτώβριος 1993 - Σεπτέμβριος 1994) και υπουργός Μεταφορών και Επικοινωνιών (Σεπτέμβριος 1994 - Σεπτέμβριος 1995).http://www.ggk.gov.gr/?p=1307 

Από το 2012 που αποσύρθηκε με μια δήλωση-μνημείο αξιοπρέπειας συνέχισε να είναι ενεργό στέλεχος του Κινήματος και να δίνει αγώνες εντός και εκτός Βουλής. Υπήρξε στενός φίλος και συνεργάτης της Φώφης Γεννηματά. Ορίστηκε Επικεφαλής της Επιτροπής των εκδηλώσεων για τα 100 χρόνια από την γέννηση του Ανδρέα Παπανδρέου  2018-2019 και Πρόεδρος της Ακαδημίας Επιμόρφωσης & Αξιολόγησης Στελεχών του ΠΑΣΟΚ-Κίνημα Αλλαγής. 

Απεβίωσε από καρκίνο στις 13 Μαΐου 2023.

 Δείτε επίσης 
Στις 14-1-2023 το Πανεπιστήμιο Δυτικής Αττικής τίμησε την 50ή επέτειο του Πολυτεχνείου σε μια εκδήλωση με κύριο ομιλητή τον Νίκο Μιχαλόπουλο, και ειδικό αφιέρωμα σε έναν από τους πρωταγωνιστές της εξέγερσης του Πολυτεχνείου, τον ﻿Θανάση Τσούρα. Την εκδήλωση επιμελήθηκε η πρόεδρος του Δ.Σ. του Ενιαίου Συλλόγου Διδακτικού Ερευνητικού Προσωπικού του ΠΑΔΑ, Βιλελμίνη (Βίλμα) Καραγιάννη, σύζυγος του εκλιπόντος Αθανασίου Τσούρα.

Παραπομπές

 Εξωτερικοί σύνδεσμοι 
 Ελευθεροτυπία 

Κατηγορία:Έλληνες αναπληρωτές υπουργοί Εσωτερικών
Κατηγορία:Έλληνες υφυπουργοί Εσωτερικών
Κατηγορία:Έλληνες υφυπουργοί Μεταφορών και Επικοινωνιών
Κατηγορία:Έλληνες υπουργοί Μεταφορών και Επικοινωνιών
Κατηγορία:Μέλη του Πανελλήνιου Απελευθερωτικού Κινήματος
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Α΄ Αθηνών